b'\n_START_ARTICLE_\nK\xc3\xb8benhavns Lufthavn\n_START_SECTION_\nHistorie\n_START_PARAGRAPH_\nK\xc3\xb8benhavns Lufthavn blev grundlagt i 1925. Den oprindelige terminalbygning "Tr\xc3\xa6slottet" blev i 1939 erstattet af en ny terminal tegnet af arkitekt Vilhelm Lauritzen, hvorefter navnet blev \xc3\xa6ndret fra Kastrup Lufthavn til K\xc3\xb8benhavns Lufthavn. Den fredede bygning blev 17.-19. september 1999 flyttet 3,8 kilometer til lufthavnens vestlige omr\xc3\xa5de for at g\xc3\xb8re plads til nye udvidelser mod \xc3\xb8st. I tilknytning til den nye placering har man genopf\xc3\xb8rt en hangar i tr\xc3\xa6.\n_START_SECTION_\nUdvidelsesplaner 2017\n_START_PARAGRAPH_\nI januar 2017 p\xc3\xa5begyndtes et mange\xc3\xa5rigt arbejde med at udvide lufthavnen, s\xc3\xa5 kapaciteten \xc3\xb8ges til 40 mio passagerer \xc3\xa5rligt. Udvidelsen er budgetteret til 20 mia kr. En ny E-finger med syv gates er en del af projektet, hvis f\xc3\xb8rste del forventes f\xc3\xa6rdiggjort i 2019.\n_START_SECTION_\nTerminal 1\n_START_PARAGRAPH_\nTerminal 1, opf\xc3\xb8rt 1969, best\xc3\xa5r af syv sammenbyggede pavilloner og kaldes derfor ogs\xc3\xa5 "De syv sm\xc3\xa5 hjem". Nyeste tilbygning hertil, Hal 6, tegnet af KHR arkitekter, blev indviet i 1989. Udvides med ny tilgang til de andre terminaler, som blev \xc3\xa5bnet i oktober 2006. For at lette transfer mellem inden- og udenrigsfly blev Terminal 1 nedlagt i marts 2015. Indenrigstrafik foreg\xc3\xa5r herefter fra lufthavnens \xc3\xb8vrige terminaler.\n_START_SECTION_\nTerminal 2\n_START_PARAGRAPH_\nTerminal 2 blev indviet den 30. april 1960 (ibrugtaget den 5. juli samme \xc3\xa5r) og fungerede udelukkende som udenrigsterminal for samtlige flyafgange fra K\xc3\xb8benhavns Lufthavn indtil 1999, hvor Terminal 3 blev indviet. I forbindelse med opf\xc3\xb8relsen af Terminal 2, fik K\xc3\xb8benhavns Lufthavn ogs\xc3\xa5 vartegnet De fire Vinde.\n_START_SECTION_\nTerminal 3\n_START_PARAGRAPH_\nLufthavnens nyeste terminal, Terminal 3, blev opf\xc3\xb8rt i 1998. Udover at v\xc3\xa6re flyterminal, fungerer den ogs\xc3\xa5 som jernbanestation for fjerntogsrejsende, der skal andre steder hen i Danmark eller til Sverige via \xc3\x98resundsbroen. I 1999 blev Hanne Varmings skulptur Pigerne i lufthavnen opstillet i terminalen. Siden oktober 2007 har det ogs\xc3\xa5 v\xc3\xa6ret muligt at k\xc3\xb8re med Metroen til Terminal 3, der har endestation i den nordlige ende af terminalen, der f\xc3\xb8res af K\xc3\xb8benhavns Lufthavn selv. Terminal 3 bruges som prim\xc3\xa6rterminal af SAS og de fleste andre selskaber, der handles af SAS Ground Handling, mens andre udenrigsflyvninger foreg\xc3\xa5r fra Terminal 2._NEWLINE_B\xc3\xa5de den vingeformede ankomstbygning og Hilton Copenhagen Airport Hotel (2001) er tegnet af Vilhelm Lauritzen. Arkitektfirmaet Holm & Grut A/S st\xc3\xa5r bag Finger A (1995) og Finger C (2001). For 250 mio. kr. udbygges Finger C med to jetbroer s\xc3\xa5 de st\xc3\xb8rste passagerfly som fx Airbus A380 kan anvende lufthavnen. _NEWLINE_Det nye kontrolt\xc3\xa5rn er opf\xc3\xb8rt for Naviair af et konsortium best\xc3\xa5ende af Vilhelm Lauritzen A/S, r\xc3\xa5dgivende ingeni\xc3\xb8rer Moe og Br\xc3\xb8dsgaard, samt entrepren\xc3\xb8rfirmaet E. Pihl & S\xc3\xb8n. T\xc3\xa5rnet blev taget i operationel brug den 29. december 2007._NEWLINE_Flyselskaber og de rejsende betjenes i dag af to handlingsselskaber: Novia, samt SAS Ground Handling (SGH). Handlingsselskabet Nordic Aero gik konkurs juli 2008, og handlingsselskabet Menzies Aviation Denmark gik konkurs i oktober 2008.\n_START_SECTION_\nCPH Go\n_START_PARAGRAPH_\nI oktober 2008 offentliggjorde K\xc3\xb8benhavns Lufthavne A/S, at man for at tiltr\xc3\xa6kke flere lavprisselskaber og tilbyde billigere billetter ville opf\xc3\xb8re endnu en lavprisfacilitet, kaldet CPH Swift. Byggeriet skulle opf\xc3\xb8res i forl\xc3\xa6ngelse af Finger D og ville i f\xc3\xb8rste omgang have en kapacitet p\xc3\xa5 6 mio. passagerer. Faciliteten blev tegnet af Vilhelm Lauritzen Arkitekter, og blev indviet den 31. oktober 2010. Navnet blev inden f\xc3\xa6rdigg\xc3\xb8relsen af byggeriet omd\xc3\xb8bt til CPH Go._NEWLINE_CPH Go kaldes fejlagtigt en "terminal", men er f\xc3\xa6llesbetegnelsen for de 10 nye gates (F1-F10). Lufthavnens intention er at flyene skal have en minimal turnaround-tid ved disse gates. _NEWLINE_Check-in til afgangene fra CPH Go foreg\xc3\xa5r i Terminal 2._NEWLINE_Opf\xc3\xb8relsen af CPH Go vakte kritik fra nogle af de st\xc3\xb8rre flyselskaber, blandt andet fordi den ikke rummede mulighed for transfer og dermed kun kunne anvendes af fly, der udgik fra K\xc3\xb8benhavn. Konkurrencer\xc3\xa5det p\xc3\xa5lagde i 2011 K\xc3\xb8benhavns Lufthavn at \xc3\xa5bne for transfertrafik i CPH Go._NEWLINE_CPH Go anvendes i dag af easyJet, Transavia og Ryanair .\n_START_SECTION_\nEjerskab\n_START_PARAGRAPH_\nK\xc3\xb8benhavns Lufthavn ejes/drives af selskabet K\xc3\xb8benhavns Lufthavne A/S, der ogs\xc3\xa5 driver Roskilde Lufthavn. _NEWLINE_Selskabet er delvist statsejet, st\xc3\xb8rste private aktion\xc3\xa6r er nu den canadiske pensionsfond The Ontario Teachers\xe2\x80\x99 Pension Plan som har overtaget 30 procent af aktierne (www.Check-in.dk, 21-07-2011)._NEWLINE_Flyvekontrollen udf\xc3\xb8res af Naviair.\n_START_SECTION_\nBanesystem\n_START_PARAGRAPH_\nLufthavnen har to parallelle baner; 22L/04R (2994 m, 220\xc2\xb0 (sydvestlig)/40\xc2\xb0 (nord\xc3\xb8stlig)) og 22R/04L (3295 m, 220\xc2\xb0/40\xc2\xb0) samt den tv\xc3\xa6rg\xc3\xa5ende bane 12/30 (2360 m der m\xc3\xa5 bruges ellers er den omkring 400 m l\xc3\xa6ngere i den nordvestlige ende, 122\xc2\xb0 (syd\xc3\xb8stlig)/302\xc2\xb0 (nordvestlig)). Alle er udrustet med ILS, men bane 22 L har ILS-CAT III, hvor flyvere (med tilsvarende udstyr) kan lande med 0 meters sigtforhold, hvis det ikke bl\xc3\xa6ser. Bane 12 bruges s\xc3\xa5 lidt som mulig, da indflyvningen (de sidste to-tre minutter i lav h\xc3\xb8jde lige f\xc3\xb8r landing) til denne bane g\xc3\xa5r over det sydvestlige K\xc3\xb8benhavn. Fra de andre tre retninger (40\xc2\xb0, 122\xc2\xb0 og 302\xc2\xb0) er indflyvningen fra \xc3\x98resund. Fly skal b\xc3\xa5de starte og lande i modvind, og hvis der er "normal" vindretning fra sydvest vil piloterne lande p\xc3\xa5 bane 22 L og samtidigt bruges bane 22 R for starter. Dette system er meget effektivt og fx Heathrow har kun to parallelle baner. Kastrup er en forholdsvis sikker lufthavn, n\xc3\xa6r ved havniveau og uden bjerge eller meget h\xc3\xb8je huse ved indflyvningerne. Lufthavnen udvidede i 2015 bane 04R/22L s\xc3\xa5 den kan modtage Airbus A380. Rutefart med A380 startede 1. december 2015.\n_START_SECTION_\nFugle og fly\n_START_PARAGRAPH_\nKombinationen af fugle og fly resulterer i gentagne tilf\xc3\xa6lde af kollisioner (betegnet bird strikes) af ofte mindre omfang, som dog i enkelte tilf\xc3\xa6lde indeb\xc3\xa6rer efterf\xc3\xb8lgende n\xc3\xb8dlanding (evt. efter at flyene forinden er tvunget til at kaste store m\xc3\xa6ngder br\xc3\xa6ndstof over havomr\xc3\xa5der). Forekomsten af store fuglebestande i flere v\xc3\xa5domr\xc3\xa5der i n\xc3\xa6rheden af K\xc3\xb8benhavns Lufthavn medf\xc3\xb8rer en konstant \xc3\xa5rv\xc3\xa5genhed fra lufthavnens korps af m\xc3\xa5gej\xc3\xa6gere kombineret med forskellige former for aktiv indsats. Beliggenheden af eksempelvis Saltholm, som er et af n\xc3\xa6romr\xc3\xa5dets st\xc3\xb8rste og mest betydningsfulde fuglereservater har resulteret i anvendelse af en regulering af specielt m\xc3\xa5gebestanden p\xc3\xa5 Saltholm siden midten af 1970\'erne.\n_START_SECTION_\nParkering\n_START_PARAGRAPH_\nKastrup Lufthavn har nu indf\xc3\xb8rt en billigere zonepolitik, som indeb\xc3\xa6rer at man kan parkere for ned til 220 kr. om dagen og 425 kr. om ugen._NEWLINE_Det er fortsat gratis at parkere p\xc3\xa5 villaveje fx vest for terminal 1, kun 10 min gang til terminal 1 og 20 min til terminal 2/3.\n_START_SECTION_\nShoppingcenter\n_START_PARAGRAPH_\nK\xc3\xb8benhavns Lufthavns Shoppingcenter blev etableret i 1986 i forbindelse med udvidelsen og moderniseringen af transithallen og var dermed det f\xc3\xb8rste egentlige Lufthavns-shoppingcenter i verden. Centeret ligger i Lufthavnens terminaler i omr\xc3\xa5det b\xc3\xa5de f\xc3\xb8r og efter sikkerhedskontrollen og best\xc3\xa5r af mere end 120 butikker, herunder toldfri butikker og spisesteder._NEWLINE_K\xc3\xb8benhavns Lufthavn har 5 \xc3\xa5r i tr\xc3\xa6k vundet prisen for at have det bedste shoppingcenter blandt Europas Lufthavne af den internationale unders\xc3\xb8gelse Airport Service Quality (ASQ), der m\xc3\xa5ler passagerernes holdning til de europ\xc3\xa6iske lufthavnes services.'